ข้าราชการยิ้ม! "กบข." ทำผลตอบแทน6.44%
กองทุนบำเหน็จบำนาญข้าราชการ สร้างผลตอบแทนปี 2560 ได้ 6.44% มากขึ้นจากปีก่อนหน้าที่ทำได้ 5.10%
5 ก.พ. 2561

กองทุนบำเหน็จบำนาญข้าราชการ สร้างผลตอบแทนปี 2560 ได้ 6.44% มากขึ้นจากปีก่อนหน้าที่ทำได้ 5.10%
ผู้บริหารจากกองทุนบำเหน็จบำนาญข้าราชการ (กบข.) เปิดเผยว่า ผลดำเนินงานของ กบข. ในปี 2560 สามารถสร้างผลตอบแทนได้ในอัตรา 6.44% เพิ่มขึ้นจากปี 2559 ที่ทำได้ 5.10% สิ้นปี กบข.มีมูลค่าสินทรัพย์สุทธิในส่วนของสมาชิกที่ 3.88 แสนล้านบาท ผลตอบแทนที่เพิ่มขึ้นสอดคล้องกับทิศทางการลงทุนในตลาดหุ้นที่ดัชนีหุ้นไทยในปีที่ผ่านมาให้ผลตอบแทนที่ดีประกอบกับที่ผ่าน กบข.มีนโยบายในการกระจายความเสี่ยงในการลงทุนตามนโยบายเพื่อสร้างผลตอบแทนที่ดีให้กับสมาชิก 
ทั้งนี้ นโยบายการลงทุนจะลงทุนในตราสารทุนไทยสัดส่วน 8% ตราสารทุนโลก 8% ตราสารหนี้ไทย 62% ตราสารหนี้โลก 10% กลุ่มสินค้าโภคภัณฑ์ 1% กลุ่มอสังหาริมทรัพย์/โครงสร้างพื้นฐานแบ่งเป็นอสังหาริมทรัพย์ไทย 5.50% อสังหาริมทรัพย์โลก 2%  โครงสร้างพื้นฐาน ทั้งนิติบุคคลเอกชนไทย 1.50% นิติบุคคลเอกชนโลก 1%
“การลงทุนในตราสารทุนทั้งตราสารทุนไทยและตราสารทุนโลกถือว่าลงทุนเกินเป้าหมายที่วางไว้ โดยลงทุนหุ้นไทย 8.94% คิดเป็นเม็ดเงิน 3.2 หมื่นล้านบาท หุ้นโลกในประเทศที่พัฒนาแล้ว 7.9% หรือ 3.1 หมื่นล้านบาท หุ้นตลาดเกิดใหม่ 3.51% หรือ 1.3 หมื่นล้านบาท ขณะที่การลงทุนในตราสารหนี้ไทยอยู่ที่ 29.96% หรือ 9.2 หมื่นล้านบาท ตราสารหนี้ระยะสั้น 20.22% หรือ 7.9 หมื่นล้านบาท และยังมีตราสารหนี้โลกด้วย” แหล่งข่าวเปิดเผย
อย่างไรก็ตาม กบข.ยึดนโยบายการกระจายการลงทุน เพื่อลดความเสี่ยงและเพิ่มโอกาสสร้างผลตอบแทนจากการลงทุนจะมีการทบทวนและประเมินผลการจัดสรรเงินลงทุนทุกระยะ 3 ปี หรือเมื่อมีเหตุการณ์เปลี่ยนแปลงสำคัญ กำหนดเป้าหมายและผลการดำเนินงาน และแนวทางลงทุนให้ชัดเจนควบคู่ไปกับการกำกับดูแลและการประเมินผลที่มีประสิทธิภาพ เพื่อให้สามารถสร้างผลตอบแทนที่ดีให้กับสมาชิก
นอกจากนี้ ที่ผ่านมาได้เสนอต่อกระทรวงการคลังเพื่อวางกรอบการแก้ไขกฎหมาย เช่น ให้สมาชิกสามารถส่งเงินสะสมได้ไม่เกิน 30% จากเดิมไม่เกิน 15% เป็นต้น โดยสิ้นปี 2560 กบข.มีสมาชิก 1 ล้านคน เป็นข้าราชการพลเรือน 32.74% ข้าราชการครู 32.53% และอื่นๆ 16.11%